24/01/2017

Primatologoj alarmas pri la maltrankviliga malapero de multaj specioj de simioj kaj lemuroj pro homaj aktivaĵoj.

Tiu prognozo ege maltrankviligas: en artikolo publikigita la 18an de januaro, primatologoj malkaŝas, ke 60% el la primatoj estas nun en danĝero de malapero. Tri kvaronoj el ilia populacio malkreskas pro la homaj aktivaĵoj.

« Vere, ni travivas decidigan momenton, koncerne grandan nombron da tiuj estaĵoj », alarmas Paul Garber, profesoro pri antropologio ĉe la ilinojsa universitato, kaj ĉefa kun-aŭtoro de la raporto, publikigita en la usona revuo "Science Advances".

Multaj specioj de simioj kaj lemuroj estas koncernataj.

La lemuroj kata kun ringita vosto, la ruĝaj koloboj de Udzungva, la simioj kun kuspa nazo (orhara simio), la semnopitekoj kun blanka kapo, la goriloj de Grauer (Demokratia Respubliko Kongo) plu havas ege malgrandajn populaciojn de nur kelkaj miloj da individuoj. Pri la gibonoj de Hajnano, specio de simio en Ĉinio, nur tridek el ili plu vivas en la mondo.

Agrikulturo kaj minekspluatado kulpas

Kiel ekspliki tiun ege maltrankviligan malaperon? Laŭ la studaĵo, tiuj specioj frontas multajn minacojn, kiel ĉasadon, kontraŭleĝan komercon de dorlotbestoj, kaj perdon de siaj vivlokoj. La homoj plu dehakadas arbojn en la tropikaj arbaroj, konstruadas vojojn kaj ekspluatadas minojn, bedaŭras la studaĵo. La plej grava danĝero, kiu minacas tiujn bestojn, estas agrikulturo, aparte la produktado de palmoleo, sojo kaj kaŭĉuko. Ankaŭ minekspluatado kaj borado aldoniĝas al la longa listo de detruaj aktivaĵoj por la ekosistemo de tiuj areoj.

Malgraŭ tiu alarma konstato, la sciencistoj opinias, ke estas ankoraŭ tempo retroiri, « efektivigante aranĝojn de konservado » kaj « atentigante la mondon pri la malespera situacio de tiuj bestoj », pledas tiuj primatologoj.

http://www.rtl.fr/actu/international/video-60-des-especes-de-primates-sont-menacees-d-extinction-7786825550

https://www.youtube.com/watch?v=XUuWGHKRGDEiajn